“Fast and Furious 8” i “Un golpe con estilo”, en la gran pantalla del Tívoli
2025-07-24

Durant el segon cap de setmana d’aquest mes, del 12 al 14 de maig, el cinema Tívoli de Burjassot albergarà les projeccions de dues noves estrenes cinematogràfiques. D’una banda, arriba la pel·lícula “Un golpe con estilo”. La comèdia, un remake de la pel·lícula amb el mateix nom de 1979, compta amb un repartiment de luxe, encapçalat per Morgan Freeman, Michael Cane i Alan Arkin. La història se centra en tres persones majors, que viuen una reducció de les ajudes de la seguretat social, tenint fins i tot que estalviar en el menjar del gos de vegades. Aquests senyors cansats del seu present, decideixen planejar un robatori en un banc. El problema sorgeix quan els tres s’adonen que no saben ni com manejar un arma. Una crítica social, en to d’humor, sobre com es tracta als majors als Estats Units i de com a voltes queden arraconats, havent d’arribar a extrems mai pensats. “Un golpe con estilo” es projectarà el divendres 12 de maig, a les 19h, el dissabte 13, a les 22:30h i el diumenge 14, a les 17h. És una pel·lícula no recomanada per a menors de 7 anys.

D’altra banda, durant el mateix cap de setmana, la bogeria de “Fast and Furious 8” aterrarà en la gran pantalla del Tívoli, amb el seu vuitè lliurament. F. Gary Gray s’encarrega de la direcció d’aquest vuitè film de la taquillera saga en què Dom Toretto i el seu equip tornen amb més ganes de guerra que mai. Amb Dom i Letty de lluna de mel, Brian i Mia fóra del joc i la resta de la colla exonerada de tot càrrec, l’equip està instal·lat en una vida aparentment normal. Però quan una misteriosa dona sedueix a Dom per a tornar novament al món del crim, aquest es veu incapaç de rebutjar l’oportunitat, traint així a tot el seu món més proper. A partir d’aqueix moment tots s’enfrontaran a proves com mai abans havien tingut. “Fast and Furious 8” es projectarà el divendres 12, a les 22:30h, el dissabte 13 a les 19h i el diumenge 14, a les 19:30h. És una pel·lícula no recomanada per a menors de 13 anys.

“Fast and Furious 8” està sent un èxit des del mateix dia de la seua estrena. S’ha convertit en la millor estrena mundial de la història del cinema, aconseguint 542 milions de dòlars en el seu primer cap de setmana, superant així a ‘Star Wars: El despertar de la fuerza’. A Espanya és, de moment, la millor estrena de l’any, per davant de ‘La Bella i la Bèstia’ i ‘Cincuenta sombras más oscuras’, gràcies als quasi 6 milions d’euros que va recaptar en el seu primer cap de setmana.